KIRJALLINEN KYSYMYS E-2859/02 esittäjä(t): Ria Oomen-Ruijten (PPE-DE) komissiolle. Rasvojen erottaminen eläinten jätteistä.



Virallinen lehti nro 161 E , 10/07/2003 s. 0046 - 0047



KIRJALLINEN KYSYMYS E-2859/02 esittäjä(t): Ria Oomen-Ruijten (PPE-DE) komissiolle (10. lokakuuta 2002) Aihe: Rasvojen erottaminen eläinten jätteistä Nykyään Alankomaissa eläinten jätteistä tehdään lihajauhoa, jota sen jälkeen poltetaan valtavia määriä. Lihajauhon lisäksi eläinten jätteistä valmistetaan myös rasvoja (talia). 1. Ovatko eläinten jätteistä erotetut rasvat täysin prionittomia? 2. Onko näiden rasvojen sekoittaminen eläinrehuun, erityisesti nuorille vasikoille annettavaan maitoon, yhä sallittua? 3. Ranskassa kyseisten rasvojen käyttö eläinrehun valmistuksessa on kielletty. Onko näiden rasvojen sekoittaminen eläinten rehuun sallittu Alankomaissa ja muissa jäsenvaltioissa? Tällä tavoin BSE-tauti voisi edelleen siirtyä naudasta toiseen. David Byrnen komission puolesta antama vastaus (18. marraskuuta 2002) 1. Tieteellinen ohjauskomitea antoi 28.29. kesäkuuta 2001 pidetyssä kokouksessa lausunnon, jonka komitea saattoi ajan tasalle 6.7. syyskuuta 2001 pitämässään kokouksessa. Lausunnon mukaan ei ole olemassa todisteita siitä, että märehtijäperäiseen taliin liittyisi tarttuvan spongiformisen enkefalopatian (TSE) siirtymisriski. Komitean mielestä taliin mahdollisesti liittyvät TSE-riskit johtuvat proteiinien epäpuhtauksista. Edellä mainitussa ohjauskomitean lausunnossa annetaan lisämääräyksiä märehtijäperäisten rasvojen käytöstä märehtijöiden rehussa. Komissio laati tämän lausunnon pohjalta tiiviissä yhteistyössä jäsenvaltioiden kanssa työasiakirjan talin käytöstä maidonvastikkeissa ja muissa märehtijöiden rehuissa. Koska ohjauskomitea oli tällä välin aloittanut märehtijäperäisten rasvojen kvantitatiivisen riskinarvioinnin, asiakirjan työstämistä päätettiin jatkaa vasta arvioinnin tulosten valmistuttua. Seuraavien voimassa olevien määräysten avulla pyritään estämään rasvojen välityksellä tapahtuva TSE:n aiheuttajien siirtyminen tuotantoeläinten rehuihin: - Märehtijöistä peräisin oleva suuririskinen aines keitetään painemenetelmällä ja kaikki märehtijäperäiset renderoidut rasvat puhdistetaan (kaikkien liukenemattomien epäpuhtauksien kokonaismäärä saa olla enintään 0,15 painoprosenttia) neuvoston päätöksen 1999/534/EY(1) mukaisesti. - Kaikki yli 24 kuukauden ikäiset (hätäteurastus) tai yli 30 kuukauden ikäiset (terveiden eläinten teurastus) nautaeläimet testataan TSE-asetuksen (EY) N:o 999/2001(2) säännösten mukaisesti. - Erikseen määritelty riskiaines poistetaan TSE-asetuksen (EY) N:o 999/2001 säännösten mukaisesti. - Tiettyjen eläimistä saatavien sivutuotteiden käyttö eläinrehuissa kielletään: tietyistä eläinryhmistä saatavat sivutuotteet hävitetään. Näitä eläimiä ovat esimerkiksi ne maatilalla kuolleet eläimet, joita ei ole teurastettu ihmisravinnoksi, sekä tautien torjuntatoimenpiteenä tilalla komission päätöksen 2001/25/EY(3) mukaisesti lopetetut eläimet. 2. ja 3. Unioni sallii edellä mainittujen määräysten mukaisesti märehtijäperäisten rasvojen käytön eläinrehuissa ja vasikoille tarkoitetuissa maidonvastikkeissa. Muutamat jäsenvaltiot, esimerkiksi Saksa, Ranska, Itävalta ja Portugali, ovat ottaneet käyttöön märehtijäperäisten rasvojen käyttöön liittyviä lisärajoituksia. Käytössä olevia riskinhallintatoimenpiteitä tarkistetaan tieteellisen ohjauskomitean käynnistämän kvantitatiivisen riskinarvioinnin tulosten perusteella. (1) 1999/534/EY: Neuvoston päätös, tehty 19 päivänä kesäkuuta 1999, eläinjätteen prosessoimisessa sovellettavista toimenpiteistä tarttuvilta spongiformisilta enkefalopatioilta suojaamiseksi ja komission päätöksen 97/735/EY muuttamisesta, EYVL L 204, 4.8.1999. (2) Euroopan parlamentin ja neuvoston asetus (EY) N:o 999/2001, annettu 22 päivänä toukokuuta 2001, tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä, EYVL L 147, 31.5.2001. (3) 2001/25/EY: Komission päätös, tehty 27 päivänä joulukuuta 2000, tiettyjen eläimistä saatavien sivutuotteiden käyttökiellosta eläinrehussa, EYVL L 6, 11.1.2001.